Helsinki 	14.12.2004 
Dnro 	2004-01132
Viite 	Oikeusministeriön lausuntopyyntö (OM 31/41/2003, OM 028:00/2003)
Asia 	Lausunto holhouslainsäädännön tarkistamistyöryhmän mietinnöstä 

	Oikeusministeriölle

Kirkkohallitus esittää lausuntonaan holhouslainsäädännön tarkistamistyöryhmän mietinnöstä Edunvalvontavaltuutus (Työryhmämietintö 2004:13) kunnioittavasti seuraavan.

Kirkkohallitus pitää holhouslainsäädännön tarkistamistyöryhmän mietintöä hyvin laadittuna. Siinä on löydetty onnistuneella tavalla uusi mahdollisuus varautua tilanteeseen, jossa henkilö tulee kyvyttömäksi itse huolehtimaan ja päättämään asioistaan. Samalla kuitenkin mietinnössä on pyritty takaamaan valtuuttajan oikeusturva mahdollisissa toimivallan ylittämistilanteissa.

Kirkon diakoniatyön näkökulmasta lakiehdotus on tarpeellinen lisä holhouslainsäädäntöön. Maamme väestö vanhenee nopeasti ja edunvalvontatarve todennäköisesti lisääntyy vanhenevan väestön keskuudessa. Lakiuudistus antaa yksinäisille vanhuksille ennakoivan turvan. Tosin tulevaisuudessakin tarvitaan edelleen enenevässä määrin holhoustoimeen liittyvää edunvalvontaa. 

Nyt valmisteilla oleva lakiehdotus täydentää kaivatulla tavalla holhousmenettelyä. Lakiehdotuksen tarpeellisuutta lisää myös huoli siitä, että tulevaisuudessa voi olla vaikea löytää edunvalvojia, mistä jo nykyisin on ollut paikoitellen merkkejä. Edunvalvontatarvetta tulevaisuudessa kuvaa hyvin mietinnössä esitetty kansainvälinen kehitys esimerkiksi Iso-Britanniassa, jossa edunvalvontakäytäntö osoittaa jatkuvaa kasvua. Samanlainen kehityskulku toteutuu mitä todennäköisemmin myös Suomessa. 

Kirkkohallitus pitää hyvänä, että lakiehdotuksessa edunvalvontavaltuutuksesta on kiinnitetty erityistä huomiota edunvalvontaan liittyvien ongelmien, kuten väärinkäytöksien ennakoimiseen kattavilla säännöksillä. Lakiehdotuksessa on pyritty monimuotoisesti turvaamaan niin valtuutetun kuin valtuuttajankin oikeusturva. Kirkon käytännön työn kokemusten pohjalta tämä on tärkeä näkökulma. 

Edunvalvontavaltuutusta tehdessään valtuuttaja voi tarkoin määritellä valtuutuksen laadun ja rajata myös valtuutuksensa koskemaan vain tiettyjä ennalta määriteltyjä asioita. Valtuuttajalla on myös mahdollisuus peruuttaa valtuutus milloin tahansa ennen valtuutuksen voimaantuloa. Sen jälkeen tapahtuvassa peruutuksessa tarkastettaisiin, että valtuuttaja on pystynyt ymmärtämään peruutuksen merkityksen, kuten lain 10 §:ssä säädetään. Kirkkohallitus pitää tätä säännöstä hyvänä ja tarpeellisena tarkennuksena, jos kysymyksessä on dementoitunut tai muuten sekavaan tilaan joutunut henkilö. 

Kirkkohallitus pitää tarpeellisina ja kannatettavina myös holhoustoimesta annetun lain 34 §:ään ja 85 §:ään ehdotettuja mahdollisuuksia jättää holhousasiasta perittäviä suoritteita perimättä ja käsitellä useiden eri holhousviranomaisten valvontaan kuuluvaa asiaa vain yhden holhousviranomaisen toimesta.

Kirkkohallitus katsoo, että edunvalvontavaltuutuksen voimaantulon jälkeen olisi valtuuttajan oikeusturvan takaamiseksi merkittävä kaikki edunvalvontavaltuutukset rekisteriin, riippumatta valtuutuksen luonteesta. Rekisteri lisäisi valtuuttajan oikeusturvaa, kun rekisteristä voisi tarvittaessa varmistaa tehdyn valtuutuksen ja valtuuttajan. Lakiehdotuksessa rekisteröinti tapahtuisi 25 §:n mukaan vain silloin kun edunvaltuutus koskee taloudellisia asioita. 

Kirkkohallituksella ei ole muuta huomautettavaa lakiehdotukseen.

Arkkipiispa 			Jukka Paarma

Työalasihteeri 			Riitta Helosvuori